Står du lige og mangler et kirkeskib, lidt dekorativt drivtømmer, skodder fra et gammelt pakhus eller måske endda en skibsmast? Så er det nu, du skal slå til. Alt det er sammen med Trip Trap møbler, malerier og meget andet lige nu under online-hammeren hos Krone Auktioner i Hadsund. Det er den 82-årige grundlægger af blandt andet virksomhederne Trip Trap og Rikki Tikki Company, Ib Møller, der sætter mere end 400 af sine personlige effekter, indsamlet gennem hele livet, til salg. - Det er lidt usædvanligt, for normalt gør Krone Auktioner mest i maskiner, værktøj, både og biler, men da Ib Møller her i foråret kom og spurgte, om vi ville hjælpe ham med at få realiseret hele den lagerhal, han havde med effekter, sagde vi selvfølgelig ja, siger Allan Krone, som er far til auktionarius Kasper Krone, og som bruger en stor del af sin pensionisttilværelse på at hjælpe til auktionshuset. - Han har haft en enorm betydning for Hadsund, og alle ved, hvem Ib Møller er, så det siger man ikke nej til, siger han. Således har han også hjulpet med at få auktionen med Ib Møllers ting i stand, og det har været en interessant proces. - Vi har været så heldige, at Ib Møller har gået her sammen med os nogle dage, og han er jo en gudsbenådet fortæller. Så det har været fantastisk at lytte til sådan en mand, der virkelig har noget på hjerte, siger Allan Krone. Ib Møller er oprindelig fra Skagen, og det var her, hans kærlighed til træ og til det maritime opstod. Hans oldefar skar drivtømmer op til planker, og i det hele taget betød træ meget for hele familien. Interessen har fulgt Ib Møller livet igennem og var årsagen til, at han stiftede Trip Trap i 1973 og dermed satte Hadsund eftertrykkeligt på landkortet. Mange af effekterne på auktionen har stået i Ib Møllers private hjem i Hadsund, mens meget også har tjent som dekoration i Trip Trap-butikker og på hoteller og restauranter i det nordjyske og i København. Endelig kan man også erhverve sig forskellige møbler og andet indbo fra Trip Trap og Rikki Tikki. Auktionen, som foregår via auktionshusets hjemmeside, slutter søndag 27. september.
Mere end 400 af Trip Trap-grundlægger Ib Møllers effekter, er lige nu på auktion i Hadsund